b'\n_START_ARTICLE_\nRoyal Flying Doctor Service of Australia\n_START_PARAGRAPH_\nRoyal Flying Doctor Service of Australia (RFDS), vanligvis kjent som The Flying Doctors, er en organisasjon som  tilbyr luftambulanse- og legetjenester til avsidesliggende omr\xc3\xa5der i Australia.\n_START_SECTION_\nHistorikk\n_START_PARAGRAPH_\nFlying Doctors ble opprettet som en ideell organisasjon. Den yter b\xc3\xa5de \xc3\xb8yeblikkelig hjelp og prim\xc3\xa6re helsetjenester til folk som ellers ikke har tilgang til slike tjenester p\xc3\xa5 grunn av boavstand og isolert beliggenhet i det indre av Australia. Flying Doctors assisterer ogs\xc3\xa5 med fjernundervisning over radio._NEWLINE_Organisasjonens virke g\xc3\xa5r tilbake til 1928, i et eksperiment kalt Aerial Medical Service (AMS) i Queensland av en presbyteriansk misjon\xc3\xa6r ved navn John Flynn. Han startet virksomheten ved hjelp av innsamlede midler og en De Havilland DH.50, som ble stilt til r\xc3\xa5dighet fra Qantas._NEWLINE_I den f\xc3\xb8rste tiden ble det gjennomf\xc3\xb8rt om lag 50 flyvninger \xc3\xa5rlig. Det var den f\xc3\xb8rste virkelige luftambulanse i verden. I \xc3\xa5rene som kom, med Den store depresjonen, var AMS helt og holdent avhengig av innsamlede midler og gaver, men etterhvert bevilget ogs\xc3\xa5 delstatsregjeringene og Australias f\xc3\xb8derale regjering midler til virksomheten._NEWLINE_Etter de vellykkede f\xc3\xb8rste \xc3\xa5rene i Queensland og den oppmerksomhet som organisasjonen fikk, ble det etterhvert etablert virksomheter i alle Australias delstater og i 1936 ble organisasjonen formelt etablert som en f\xc3\xb8deral virksomhet. I 1942 ble navnet Flying Doctor Service tatt i bruk, og i 1955 ble Royal lagt til i navnet._NEWLINE_Frem til 1960-tallet ble oppdragene utf\xc3\xb8rt med innleide fly, piloter og mekanikere, men fra da av kunne Flying Doctors anskaffe egne fly med egne piloter og mekanikere.\n_START_SECTION_\nFl\xc3\xa5ten i dag\n_START_PARAGRAPH_\nI 2007 benyttet Flying Doctors enten Pilatus PC-12 eller Beechcraft King Air 200-serien. Innredningen i disse flyene kunne variere, men en typisk innredning omfattet plass til to sykepassere (eller sittende pasienter) og to b\xc3\xa5rer. I 2008 hadde organisasjonen om lag 60 fly utplassert p\xc3\xa5 baser over hele Australia._NEWLINE_Begge flytypene har trykk-kabin, noe som er av stor betydning ved transport av pasienter med lunge- eller pusteproblemer eller pasienter som er sensitive overfor forandringer i lufttrykket.\n_START_SECTION_\nSchool of the Air\n_START_PARAGRAPH_\nSchool of the Air, som gir undervisning over radio til elever p\xc3\xa5 fjerntliggende farmer brukte inntil nylig Flying Doctors radioutstyr og frekvenser. Med innf\xc3\xb8ring av Internett er det ikke lenger behov for dette samarbeidet.'